ไฟแนนซ์ทูเดย์
..สมคิด จาตุศรีพิทักษ์ รองนายกรัฐมนตรี หัวหน้าทีมเศรษฐกิจไทย พยายามให้ อภิศักดิ์ ตันติวรวงศ์ รมว.คลัง มีบทบาทการบริหารเศรษฐกิจของไทยมากขึ้น โดยการแถลงมาตรการกระตุ้นการลงทุนของรัฐบาลล่าสุด ภายหลังการประชุมคณะรัฐมนตรี (ครม.) วานนี้ สมคิด แถลงเปิดหัวข้อข่าวให้ หลังจากนั้นก็ให้ รมว.คลัง ร่ายละเอียดทั้งหมดเพื่อเรียกความเชื่อมั่นทางเศรษฐกิจ
5 พ.ย. 2558

..สมคิด จาตุศรีพิทักษ์ รองนายกรัฐมนตรี หัวหน้าทีมเศรษฐกิจไทย พยายามให้ อภิศักดิ์ ตันติวรวงศ์ รมว.คลัง มีบทบาทการบริหารเศรษฐกิจของไทยมากขึ้น โดยการแถลงมาตรการกระตุ้นการลงทุนของรัฐบาลล่าสุด ภายหลังการประชุมคณะรัฐมนตรี (ครม.) วานนี้ สมคิด แถลงเปิดหัวข้อข่าวให้ หลังจากนั้นก็ให้ รมว.คลัง ร่ายละเอียดทั้งหมดเพื่อเรียกความเชื่อมั่นทางเศรษฐกิจ
..ไม่ผลิกโผ สุรชัย ดนัยตั้งตระกูล คนใกล้ชิดสมคิด ได้นั่งเป็นประธานธนาคารอาคารสงเคราะห์ (ธอส.) คนใหม่ ซึ่งคาดว่าหลังจากนี้จะมีการออกนโยบายที่เป็นมาตรการกระตุ้นอสังหาริมทรัพย์แบบเต็มสูบ ต่างจาก เกริก วณิกกุล ประธานคนเก่าที่มีความเห็นแตกต่างจากทีมเศรษฐกิจชุดนี้ ที่เชื่อว่าการแก้ปัญหาเศรษฐกิจไม่สามารถแก้ได้โดยการเร่งให้คนเป็นหนี้ โดยเฉพาะในภาวะเศรษฐกิจตกสะเก็ด และหนี้ครัวเรือนของไทยยังติดอยู่บนดอย เพราะสัดส่วนสูงถึง58% ของจีดีพี 
..ส่วนการตั้ง บรรยง วิเศษมงคลชัย อดีตกรรมการผู้จัดการ บรรษัทบริหารสินทรัพย์สถาบันการเงิน (บบส.) ถึง 2 สมัย เข้ามาเป็นกรรมการ ธอส. เพราะต้องการให้เข้ามารับมือกับหนี้เสียของธนาคารที่อาจจะเพิ่มสูงขึ้น หลังจากเป็นธนาคารที่สนองนโยบายรัฐบาลในการกระตุ้นเศรษฐกิจ
..ที่น่าสนใจคือ การส่ง สุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เข้าเป็นกรรมการธนาคารเพื่อการเกษตรและสหกรณ์การเกษตร (ธ.ก.ส.) ถือเป็นปรากฏการณ์ใหม่ในแวดวงกระทรวงการคลัง ส่วนสำคัญน่าจะมาจากการที่รัฐบาลต้องการให้ ผู้อำนวยการ สบน. ประสานงานอย่างใกล้ชิดกับ ธ.ก.ส. ทั้งเรื่องการแก้ไขหนี้โครงการรับจำนำข้าวที่ยังค้างอยู่ใน ธ.ก.ส.ถึง 5 แสนล้านบาท นอกจากนี้ยังมีอีกหลายนโยบายที่ ธ.ก.ส.ต้องเข็นออกมาเพื่อช่วยเกษตรกรรายได้น้อย ซึ่งหนีไม่พ้นว่าแหล่งเงินจะต้องเป็นเงินกู้ที่ต้องใช้อีกก้อนโต
..สำหรับ มนัส แจ่มเวหา อธิบดีกรมบัญชีกลาง ได้แต่งตั้งเป็นประธานธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ แทน นริศ ชัยสูตร ซึ่งเจ้าตัวแอบผิดหวังเล็กๆ เพราะคิดว่าจะได้นั่งเป็นประธานแบงก์รัฐที่ใหญ่กว่านี้